ตั้งชุดเฉพาะกิจปราบปรามทุเรียนอ่อน ทุเรียนสวมสิทธิ์ ยกระดับคุณภาพส่งออก
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยหลังเป็นประธานกล่าวเปิดการสัมมนา ทุเรียนไทย ทุเรียนคุณภาพ ว่า ขณะนี้ได้สั่งการให้กรมวิชาการเกษตร จัดตั้งชุดเฉพาะกิจ เพื่อปราบปรามทุเรียนอ่อน ทุเรียนสวมสิทธิ์โดยชุดเฉพาะดังกล่าวสามารถทำงานแบบเชิงรุกที่สามารถจับผู้กระทำผิดดำเนินการตามกฎหมานได้ทันที และมุ่งสร้างความเชื่อมั่นกับผลไม้ไทยชนิดอื่นต่างๆ สร้างความมั่นคงต่อห่วงโซ่อาหารอีกด้วย ยืนยันกระทรวงเกษตรและสหกรณ์ พยายามทำงานอย่างต่อเนื่องเพื่อให้ผู้บริโภคทั้งไทยและต่างชาติพอใจกับสินค้าผลไม้ไทย อย่างไรก็ตามชุดเฉพาะกิจดังกล่าวจะแต่งตั้งภายในสัปดาห์นี้ให้เกิดเป็นรูปธรรมยิ่งขึ้น โดยมีที่ปรึกษารัฐมนตรีว่าการกระทรวงเกษตรและสหกรณ์เป็นผู้ดูแล และหน่วยงานในสังกัดกระทรวงดูแลร่วมกัน โดยเฉพาะผู้ประกอบการส่งออกทุเรียน ถือเป็นกลุ่มหนึ่งที่จะร่วมในชุดเฉพาะกิจนี้ เพื่อนำไปสื่อสารกับล้ง เกษตรกรแต่ละพื้นที่ได้อย่างถูกต้องและง่ายยิ่งขึ้น พร้อมเชื่อว่าปัจจุบันทุเรียนสวมสิทธิ์ ทุเรียนอ่อน พบน้อยลงกว่าที่ผ่านมา เนื่องจากปีที่ผ่านมาได้ดำเนินตรวจสอบจับกุมอย่างเข้มงวดและเด็ดขาด ช่วง 2 ปีที่ผ่านมา สำนักงานวิจัยและพัฒนาการเกษตรเขตพื้นต่างๆ และด่านตรวจทำงานอย่างเข็มแข็งทำผลงานจับกุมต่อเนื่องและเชื่อมั่นว่าแนวโน้นมผลไม้อย่างทุเรียนไทย จะเติบโตสูงขึ้น โดยเกษตรกรผู้ปลูกมีความเชื่อมั่นสามารถปลูกทุเรียนที่ดีและมีคุณภาพแน่นอน สามารถสร้างราคาที่สูงขึ้นเป็นสินค้าพรีเมียม  อย่างไรก็ตาม คาดว่าผลผลิตของปี 66 หากพบว่ารักษาระดับทุเรียนที่คุณภาพดี หวังว่าจะมีราคาทุเรียนที่ส่งออกสูงขึ้น